Der var aldrig for alvor spænding om udfaldet, da Aalborg Håndbold tirsdag aften mødte Skjern i en træningskamp i Arena Nord i Frederikshavn. Men 13-årige Tristan Bøgild Solsker fra Hirtshals havde formentlig stadig sommerfugle i maven i kampens slutfase og i minutterne efter, opgøret var forbi. Der var nemlig noget, han gerne ville have fat i, og hvis missionen skulle lykkes, indebar den et spørgsmål til en af håndboldens største stjerner nogensinde. - Må jeg få dit pandebånd?, spurgte den unge tilskuer verdensstjernen Mikkel Hansen, da han efter kampen stillede sig op i køen for at få Aalborg-spillernes autografer. Det fortæller Kanal Frederikshavn . Mikkel Hansen kvitterede prompte med at tage sit karakteristiske hvide pandebånd af og give det til Tristan Bøgild Solsker. Han tog straks pandebåndet på og var endda så heldig, at Mikkel Hansen velvilligt lod sig fotografere med ham. I alt 2165 tilskuere overværede kampen i Arena Nord. Aalborg var foran fra start til slut og vandt opgøret med 35-28. Mikkel Hansen blev noteret for en enkelt scoring i kampen.

Opsummering:
Aalborg Håndbold vandt tirsdagens træningskamp mod Skjern og en af klubbens fans fik et eftertragtet stykke stof med hjem.